CELEX: 32014R0750
Language: lv
Date: 2014-07-10 00:00:00
Title: Komisijas Īstenošanas regula (ES) Nr. 750/2014 ( 2014. gada 10. jūlijs ) par aizsardzības pasākumiem pret cūku epidēmisko diareju, kuri saistīti ar dzīvnieku veselības prasībām, ko piemēro, Savienībā ievedot cūkas  Dokuments attiecas uz EEZ

11.7.2014   
            
            
               LV
            
            
               Eiropas Savienības Oficiālais Vēstnesis
            
            
               L 203/91
            
         KOMISIJAS ĪSTENOŠANAS REGULA (ES) Nr. 750/2014
   (2014. gada 10. jūlijs)
   par aizsardzības pasākumiem pret cūku epidēmisko diareju, kuri saistīti ar dzīvnieku veselības prasībām, ko piemēro, Savienībā ievedot cūkas
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1991. gada 15. jūlija Direktīvu 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK (1), un jo īpaši tās 18. panta 1. un 7. punktu,
   tā kā:
   
               (1)
            
            
               Direktīva 91/496/EEK cita starpā paredz, ka, ja slimība vai cita parādība, kura var radīt nopietnus draudus dzīvnieku vai cilvēku veselībai, izraisās vai izplatās kādas trešās valsts teritorijā vai ja to attaisno jebkurš cits nopietns dzīvnieku veselības apsvērums, tad Komisija drīkst, rīkojoties pēc savas ierosmes vai pēc kādas dalībvalsts lūguma, nekavējoties pieņemt pasākumus, tostarp noteikt īpašus nosacījumus attiecībā uz dzīvniekiem, kas nāk no visas attiecīgās trešās valsts vai no tās daļas.
            
         
               (2)
            
            
               Komisijas Regulā (ES) Nr. 206/2010 (2) cita starpā noteiktas veterinārās sertifikācijas prasības tādu konkrētu sūtījumu ievešanai Savienībā, kuros ir dzīvi dzīvnieki. Tajā noteikts, ka nagaiņu sūtījumi ir ievedami Savienība tikai tad, ja tie atbilst noteiktām prasībām un ja tiem pievienots attiecīgs veterinārais sertifikāts, kas izveidots saskaņā ar minētās regulas I pielikuma 2. daļā noteikto attiecīgo paraugu.
            
         
               (3)
            
            
               Dzīvnieku veselības prasības, kas noteiktas veterināro sertifikātu paraugos, nodrošina garantijas attiecībā uz dzīvnieku slimībām, kuras var apdraudēt dzīvnieku veselības statusu Savienībā. Atbilstība šādām prasībām tādējādi ir būtiska Savienības aizsardzībai no eksotisku slimību uzliesmojumiem.
            
         
               (4)
            
            
               Amerikas Savienoto Valstu paziņojumā Pasaules Dzīvnieku veselības organizācijai (OIE) (3) norādīts, ka jaunā cūku enterālā koronavīrusa slimība, ko izraisa jauni cūku alfa koronavīrusi, tostarp cūku epidēmiskās diarejas vīruss un jauns cūku delta koronavīruss, ir parādījusies Ziemeļamerikā. Kanāda informēja Komisiju par Kanādas cūku audzēšanas saimniecībās veikto testu pozitīviem rezultātiem attiecībā uz alfa un delta koronavīrusa klātbūtni.
            
         
               (5)
            
            
               Cūku epidēmiskā diareja, ko izraisa jaunais alfa koronavīruss un jaunais cūku delta koronavīruss, var radīt risku dzīvnieku veselības statusam Savienībā. Ar to inficējas cūkas, un klīniskā saslimšana vairāk skar sivēnus, kuri mirst no šīs slimības procentuāli lielā skaitā.
            
         
               (6)
            
            
               Tādēļ ir nepieciešams pārskatīt dzīvnieku veselības prasības attiecībā uz sūtījumu, kuros ir cūkas, ievešanu Savienībā no teritorijām, kurās ir sastopama slimība, ko izraisa šie vīrusi, lai nodrošinātu nepieciešamās garantijas izcelsmes saimniecībā un izvairītos no cūku epidēmiskas diarejas, ko izraisa minētie vīrusi, ievazāšanas Savienībā.
            
         
               (7)
            
            
               Tā kā ir jāaizsargā dzīvnieku veselība Savienībā un dzīvu cūku, kas paredzētas vaislai un/vai audzēšanai, ievešana Savienībā rada nopietnu apdraudējumu, Komisijai būtu jāpieņem pagaidu aizsardzības pasākumi attiecībā uz minēto dzīvnieku sūtījumiem no skartajām trešām valstīm, kas uzskaitītas šīs regulas I pielikumā. Tādējādi minēto dzīvnieku sūtījumiem būtu jāpievieno veselības sertifikāts saskaņā ar paraugu, kas noteikts šīs regulas II pielikumā un kas nodrošina konkrētas garantija attiecībā uz cūku epidēmisko diareju, ko izraisa jaunais alfa koronavīruss un jaunais cūku delta koronavīruss.
            
         
               (8)
            
            
               Tā kā minētie sūtījumi rada nopietnu risku dzīvnieku veselībai, minētajiem pagaidu aizsardzības pasākumiem būtu jāstājas spēkā nākamajā dienā pēc šīs regulas publicēšanas un jāpiemēro 6 mēnešus.
            
         
               (9)
            
            
               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Atkāpjoties no Regulas (ES) Nr. 206/2010 3. panta b) punkta un I pielikuma 1. un 2. daļas, sūtījumiem, kuri satur dzīvas cūkas, kas paredzētas vaislai un audzēšanai un uz kurām attiecas minētajā pielikumā noteiktais veterinārā sertifikāta paraugs “POR-X”, no tādām trešām valstīm, kuras uzskaitītas šīs regulas I pielikumā, pievieno veterināro sertifikātu saskaņā ar paraugu, kas noteikts šīs regulas II pielikumā.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   To piemēro līdz 2015. gada 12. janvārim.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 10. jūlijā
      
         
            Komisijas vārdā –
         
         
            priekšsēdētājs
         
         José Manuel BARROSO
      
   
   
      (1)  OV L 268, 24.9.1991., 56. lpp.
   
   
      (2)  Komisijas 2010. gada 12. marta Regula (ES) Nr. 206/2010, ar ko izveido sarakstus, kuros iekļautas trešās valstis, to teritorijas vai daļas, no kurām Eiropas Savienībā atļauts ievest konkrētus dzīvniekus un svaigu gaļu, un nosaka veterinārās sertifikācijas prasības (OV L 73, 20.3.2010., 1. lpp.).
   
      (3)  http://www.oie.int/wahis_2/public/wahid.php/Reviewreport/Review?page_refer=MapFullEventReport&reportid=15133.
   
      I PIELIKUMS
      CA – Kanāda
      US – Amerikas Savienotās Valstis
   
   
      II PIELIKUMS
      POR-X -PED paraugs